དྲིན་ཆེན་གྱི་ཕ་མ་གཉིས་ནི་བྱིས་པའི་གནམ་ས་གཉིས་ཡིན་ཏེ།དེ་ཡི་འཇིག་རྟེན་ནས་བྱིས་པ་ཚོ་བདེ་ཐང་ངང་འཚར་ལོངས་འབྱུང་དགོས།དེས་ན་བྱིས་པ་ཅི་ལྟ་བུ་ཞིག་གསོ་སྐྱོང་བྱ་མིན་ནི་ཐད་ཀར་ཁྱིམ་ཚང་དེའི་ཕ་མ་གཉིས་ཀྱི་ལུས་ངག་གི་སྤྱོད་པ་ལས་འབྱུང་ངེས།གནའ་མི་བོད་ཀྱི་གཏམ་དཔེ་ལ་གྲགས་པ་ནང་བཞིན་ཕ་རྒོད་པོ་ཤ་གཟན་ཞིག་ལ་བུ་ཁྭ་ཏ་སྐྱག་གཟན་ཞིག་མི་སྐྱེས་ཟེར་བ་བཞིན།ཕ་མ་གཉིས་ནི་རང་གི་བུ་ཕྲུག་གི་ཚད་གཞི་དང་དཔེ་སྟོན་ཡིན།ངག་རྒྱུན་ལ་ཕ་མ་བཟང་པོའི་བུ་ཕྲུག་དང་དགེ་རྒན་བཟང་པོའི་དགེ་ཕྲུག་ཟེར་སྲོལ་ཞིག་ཀྱང་ཡོད་པ་མིན་ནམ།ཕ་མའི་སྤྱོད་ལམ་གྱི་ཉི་ཟེར་གྱིས་བུ་ཕྲུག་གི་མེ་ཏོག་འཚར་སྐྱེ་འབྱུང་དུ་འཇུག་དགོས་ཤིང་།ཕ་མའི་སྐད་ཆ་དང་སྤྱོད་ལམ་རེ་རེ་ནི་དྭངས་གཙང་གི་ཆུ་མོ་བཞིན་བྱིས་པའི་རྐང་འཐུང་གི་རྩ་བ་བརླན་དགོས་ཤིང་།བྱིས་པའི་བདེ་ཐང་གི་ཆ་ཤས་རེ་རེའང་དཔྲལ་བའི་མིག་ལྟར་གཅེས་ཤིང་ཁོག་པའི་སྙིང་ལྟར་རུམ་དགོས་ཨང་།